De seksuelle overgreb skulle ifølge anklagemyndigheden være sket igennem tre år, fra pigen var otte til 11 år. Og overgrebene skulle være sket på tre forskellige adresser i Brønderslev. Det fortæller anklager Karina Skou i en pause i det grundlovsforhør, der netop nu er i gang i Retten i Hjørring. Her bliver faren, en 60-årig mand, konfronteret med de anklager, som Nordjyllands Politi siden i går, da manden blev anholdt, arbejder med. Den 60-årige mand er sigtet for at overtræde en lang række alvorlige paragraffer. Det drejer sig blandt andet om paragraf 216, der handler om voldtægt, og paragraf 266, der handler om, den, som på en måde, der er egnet til hos nogen at fremkalde alvorlig frygt for eget eller andres liv, helbred eller velfærd, truer med at foretage en strafbar handling, og paragraf 210, der handler om, at den, der har samleje med en slægtning i nedstigende linje. Alene overtrædelsen af paragraffen om voldtægt, kan give op til 12 års fængsel. Det er endnu uvist, hvordan den 60-årige stiller sig til de alvorlige sigtelser.

Opsummering:
En familiefar fra Brønderslev-egnen er sigtet for samleje og anden kønslig omgang end samleje med sin datter, fra hun var otte år.